Pétur Már Halldórsson hefur starfað sem framkvæmdastjóri Nox Medical í rúmlega átta ár . Á þeim tíma hefur félagið vaxið hratt , starfsmönnum hefur fjölgað úr 10 í rúmlega 50 og veltan fimmtánfaldast . Nú hefur Nox tekið stórt skref á vaxtarferli sínu þar sem Nox Medical og systurfélag þess , Fusion Health hafa sameinast undir nafninu Nox Health . „ Leiðir okkar Nox Medical lágu saman árið 2011 , en þá var helsta verkefni félagsins að byggja upp dreifinet fyrir vörur þess og þá hafði Sveinbjörn Höskuldsson , einn af stofnendum Nox Medical og fyrrum samstarfsmaður minn hjá Flögu , samband við mig til að kanna hvort ég vildi koma með þeim í spennandi uppbyggingarstarf með stofnendum Nox . Mér þótti þetta ákaflega spennandi , ákvað að slá til og nú átta árum síðar starfa ég enn hjá fyrirtækinu og hef aldrei verið spenntari fyrir verkefninu en einmitt nú , " segir hann . Að sögn Péturs eiga Nox Medical og FusionHealth rætur sínar að rekja til fyrirtækisins Flögu . „ Sigurjón Kristjánsson , forstjóri FusionHealth , hóf störf hjá Flögu fyrir um aldarfjórðungi síðan og var einn fyrsti starfsmaðurinn hjá Dr. Helga Kristbjarnarsyni , stofnanda Flögu . Helgi var mikill frumkvöðull og skynjaði á þessum tíma vel tækifærin sem lágu í því að hanna lækningavöru sem gerði læknum kleift með aðstoð stafrænnar tækni og tölva að greina svefnvandamál , með einfaldari og nákvæmari hætti en áður hafði þekkst . Fram að þeim tíma höfðu svefnrannsóknir verið unnar á pappír og sérfræðingar þurftu því að fletta í gegnum mörg hundruð blaðsíður úr síritum sem tengdir voru við sofandi einstakling , til að fá úr því skorið hvort viðkomandi ætti við svefnvandamál að stríða . Sigurjón Kristjánsson , ekki síðri frumkvöðull en Helgi , leiddi vöruþróun Flögu í um áratug , en á þeim tíma náði Flaga að verða leiðandi fyrirtæki í heiminum á sínu sviði . Ég kynntist Flögu fyrst þegar ég hóf þar störf sem sölustjóri árið 2001 . Árið 2005 verða breytingar á yfirstjórn félagsins og bandarískur forstjóri ráðinn til að leiða það . Sama ár er öll starfsemi Flögu flutt úr landi og eftir situr að um 100 starfsmenn á Íslandi missa vinnuna . Sigurjón Kristjánsson sagði á þessum tíma skilið við Flögu . Hann sá engin vandamál , bara risavaxið tækifæri , söðlaði um og flytur til Atlanta í Bandaríkjunum , með það að markmiði að byggja upp svefnrannsóknatengt þjónustufyrirtæki og takast þannig á við þetta gríðarstóra tækifæri sem fólst í því að bjóða fyrirtækjum upp á lausnir sem greina og meðhöndla svefnvanda þeirra sem glíma við svefnraskanir . Þannig hófst vegferð FusionHealth . Ári síðar koma sjö af fyrrverandi starfsmönnum Flögu saman og ákváðu að halda áfram að starfa á þessu sviði , og stofnuðu því Nox Medical . Markmið þeirra var að endurbæta og framleiða næstu kynslóð af lækningartækjum sem greina svefn og svefnraskanir . Fyrsta framleiðsluvara félagsins kemur á markað 2008 og allar götur síðan hefur félagið vaxið hratt og dafnað frá því að vera sjö manna fyrirtæki í bílskúr , en hefur nú laðað til sín einvala hóp gríðarlega hæfileikaríkra starfsmanna sem mynda 50 manna teymi sem á sér ekki hliðstæðu í þessum geira , " segir Pétur . Nánar er rætt við Pétur í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .